S-381/2007

Mál þetta höfðaði sýslumaðurinn á Akranesi með ákæru 12. nóvember 2007 á hendur ákærða, X..., kt. ..., ... á Akranesi. Málið var dómtekið 3. desember sama ár.

Í ákæruskjali segir að málið sé höfðað gegn ákærða fyrir líkamsárás á Akranesi, en ákærða er gefið að sök „að hafa, aðfaranótt laugardagsins 1. september 2007, á dansleik sem haldinn var í Fjölbrautaskóla Vesturlands að Vogarbraut 5, slegið A..., kt. ..., hnefahögg í andlitið með þeim afleiðingum A... hlaut nefbrot.

Telst þetta varða við 1. mgr. 218. gr. almennra hegningarlaga nr. 19/1940, sbr. 11. gr. laga nr. 20/1981 og 111. gr. laga nr. 82/1998.

Þess er krafist að ákærði verði dæmdur til refsingar.

Skaðabótakrafa.

Í málinu gerir I-kk-nf T-kk-nf, hdl., fyrir hönd A..., kt. ..., þá kröfu að ákærði verði dæmdur til greiðslu skaðabóta að upphæð samtals kr. 295.944,- auk vaxta skv. 8. gr. laga um vexti og verðtryggingu, nr. 38/2001, frá 1. september 2007 til 6. nóvember 2007, en dráttarvaxta skv. 9. gr. sömu laga frá þeim degi til greiðsludags.“

Ákærði hefur fyrir dómi skýlaust játað að hafa framið það brot sem honum er gefið að sök í ákæru og er játning hans studd sakargögnum. Eru því efni til að leggja dóm á málið samkvæmt 125. gr. laga um meðferð opinberra mála nr. 19/1991. Samkvæmt þessu verður ákærði sakfelldur fyrir brotið, sem réttilega er fært til refsiákvæða í ákæru.

Samkvæmt sakavottorði ákærða hlaut hann dóm 8. febrúar 2006 fyrir eignaspjöll og var refsing ákveðin 30.000 króna sekt. Þá hlaut ákærði dóm 2. mars sama ár fyrir brot gegn 1. mgr. 217. gr. almennra hegningarlaga og var refsing ákveðin 60.000 króna sekt.

Við ákvörðun refsingar verður litið til þess að ákærði hefur afdráttarlaust játað brot sitt fyrir dómi. Þá verður litið til þess að ákærði hefur áður verið dæmdur fyrir líkamsárás, auk þess sem höfð verður hliðsjón af áverkum brotaþola. Að framangreindu virtu þykir refsing ákærða hæfilega ákveðin fangelsi í tvo mánuði, en rétt þykir að fresta fullnustu refsingarinnar og falli hún niður að tveimur árum liðnum frá uppkvaðningu dómsins haldi ákærði almennt skilorð 57. gr. almennra hegningarlaga nr. 19/1940.

Af hálfu brotaþola, A..., er í ákæru gerð skaðabótakrafa á hendur ákærða. Kröfuna sundurliðar brotaþoli þannig:

Þjáningarbætur 30 dagar x 1.050 kr. 31.500

Miskabætur kr. 200.000

Útlagður sjúkrakostnaður kr. 9.997

Aksturskostnaður 246 km x 69,5 kr. 17.097

Lögmannskostnaður þ.m.t. vsk. kr. 37.350

Samtals kr. 295.944

Ákærði hefur fallist á bótaskyldu, en andmælir fjárhæð miskabótakröfu. Þær bætur þykja hæfilega ákveðnar 150.000 krónur.

Samkvæmt orðum 1. mgr. 3. gr. skaðabótalaga, nr. 50/1993, og dómaframkvæmd er það meginregla að tjónþoli fær ekki greiddar þjáningarbætur þegar hann er vinnufær. Af gögnum málsins verður ekkert ráðið með vissu um óvinnufærni brotaþola eftir árás ákærða. Með heimild í 2. málsl. 1. mgr. 3. gr. skaðabótalaga og að því virtu að fram kemur í áverkavottorði að nefbeini brotaþola var lyft 12. september 2007 þykir mega dæma brotaþola þjáningarbætur í 15 daga. Þjáningarbætur nema því samtals 15.750 krónum.

Að öðru leyti en hér hefur verið rakið verður krafa brotaþola tekin til greina enda er hún studd viðhlítandi gögnum. Samtals nemur fjárhæð kröfunnar 230.194 krónur. Þá verður vaxtakrafa brotaþola tekin til greina með þeirri breytingu að dráttarvextir reiknist frá 18. nóvember 2007 en þá var liðinn mánuður frá því krafan ásamt fylgigögnum var sett fram, sbr. 2. mgr. 9. gr. laga um vexti og verðtryggingu, nr. 38/2001.

Loks verður ákærði samkvæmt 1. mgr. 165. gr. laga nr. 19/1991 um meðferð opinberra mála dæmdur til að greiða sakarkostnað samkvæmt yfirliti lögreglu.

B-kk-nf B-kk-nf, héraðsdómari, kveður upp dóm þennan.

DÓMSORÐ:

Ákærði, X..., sæti fangelsi í tvo mánuði, en fresta skal fullnustu refsingarinnar og falli hún niður að liðnum tveimur árum frá uppkvaðningu dómsins haldi ákærði almennt skilorð 57. gr. almennra hegningarlaga nr. 19/1940.

Ákærði greiði A... 230.194 krónur auk vaxta samkvæmt 8. gr. laga um vexti og verðtryggingu nr. 38/2001 frá 1. september 2007 til 18. nóvember 2007 en dráttarvaxta samkvæmt 1. mgr. 6. gr. sömu laga frá þeim degi til greiðsludags.

Ákærði greiði 20.925 krónur í sakarkostnað.

B-kk-nf B-kk-nf